ፕሬዚዳንቷ በመከላከያና በተለያዩ ማረሚያ ቤቶች ለነበሩ ታራሚዎች ይቅርታ አደረጉ
በተለያዩ የወንጀል ድርጊቶች ተከሰውና ጥፋተኛ ሆነው በመገኘታቸው የእስር ቅጣት ከተወሰነባቸው ታራሚዎች መካከል፣ ለ551 ታራሚዎች ፕሬዚዳንት ወ/ሮ ሳህለወርቅ ዘውዴ ይቅርታ አደረጉ፡፡በመከላከያ ማረሚያ ቤትና በተለያዩ ክልሎች በሚገኙ የፌዴራል ታራሚዎች ይቅርታ የተደረገው፣ ለይቅርታ አሰጣጥና አፈጻጸም በወጣው አዋጅ ቁጥር 840/2006 እና አዋጁን ለማስፈጸም በወጣው መመርያ ቁጥር 1/2007 ድንጋጌ መሠረት ነው፡፡አንድ  ታራሚ ከተወሰነበት ፍርድ አንድ ሦስተኛውን ጨርሶና ዕርቅ ጠይቆ፣ ዕርቁ መፈጸሙ ከተረጋገጠና ይቅርታ መስጠቱ ለሕዝብ፣ ለመንግሥትና ለታራሚ የሚጠቅም መሆኑ ሲረጋገጥ መሆኑን በአዋጁና በመመርያው ተደንግጎ ይገኛል፡፡ታራሚዎቹ የወንጀልን አስከፊነት በማወቅና በመታረም ወደ ኅብረተሰቡ ተቀላቅለው በአገር ግንባታ ላይ የራሳቸውን አስተዋጽኦ እንዲያበረክቱ አስተዋጽኦ እያደረገ የሚገኘው የፌዴራል የይቅርታ ቦርድ፣ የ2013 ዓ.ም. አዲስ ዓመትን ምክንያት በማድረግ 551 ታራሚዎችን ማስረጃ መርምሮ ይቅርታ እንዲደረግላቸው ለፕሬዚዳንት ሳህለወርቅ ያቀረበው የውሳኔ ሐሳብ፣ በፕሬዚዳንቷ ተቀባይነት በማግኝቱና የውሳኔ ሐሳቡን በማፅደቃቸው ታራሚዎቹ የይቅርታው ተጠቃሚ መሆናቸው ታውቋል፡፡ይቅርታ አንድ ታራሚ የተፈረደበትን ቅጣት ከመጨረሱ በፊት በፈጸመው ወንጀል መፀፀቱ፣ መታረሙና መልካም ዜጋ መሆኑ ከተረጋገጠ ቅጣቱን ሳይጨርስ ከማረሚያ እንዲወጣ የሚሰጥ ውሳኔ ነው፡፡ ይህም ማለት ይቅርታ የሕዝብን፣ የመንግሥትንና የታራሚውን ጥቅም ያስከብራል ብሎ ሲያምን የሚሰጠው ችሮታ እንጂ እንደ መብት የሚጠየቅ አለመሆኑን አዋጁ ያብራራል፡፡በመሆኑም ታራሚ የዕድሉ ተጠቃሚ ሊሆን የሚችለው በተከሰሰበት ወንጀል አጠቃላይ የክርክር ሒደቶችን ጨርሶ ወንጀል መፈጸሙ በቀረቡበት ማስረጃዎች ተረጋግጦና ጥፋተኛ ተብሎ ተገቢው ቅጣት ተወስኖበት በማረሚያ ቤት በመፈጸም ላይ ያለ ታራሚ መሆኑንም አዋጁ ያስረዳል፡፡ ታራሚው የወንጀል አስከፊነትን አውቆ በፈጸመው ወንጀል ታርሞና ተፀፅቶ፣ የበደለውን ክሶ መልካም ዜጋ መሆኑ ሲረጋገጥለት ይቅርታ ከሚደረግለት ባለፈ ያንን ያላሟላ የይቅርታ ተጠቃሚ እንደማይሆንም ተደንግጓል፡፡የተጠየቁትን መሥፈርቶች ያሟሉና በአዋጁና በመመርያው መሠረት 293 ታራሚዎች ተጠቃሚ መሆናቸውን ከኮሮና ቫይረስ ወረርሽኝ ጋር በተያያዘ ደግሞ በማረሚያ ቤት ሊደርስ የሚችለውን ጉዳት ለመቀነስ በአዋጁ ከተቀመጡት መሥፈርቶች ውጭ፣ ከሦስት ዓመታት በታች የተፈረደባቸውንና በአመክሮ ሊፈቱ ከአንድ ዓመት በታች የቀራቸውን ሕፃናት የያዙና ነፍሰ ጡር ለሆኑ ለ128 ታራሚዎች ይቅርታ ተደርጓል፡፡ ዕድሜያቸው ከ55 ዓመት በላይ ለሆኑ ሴቶችና ከ65 ዓመት በላይ ለሆኑ ወንዶች በድምሩ ለ17 ታራሚዎች፣ እንዲሁም የፈጸሙት ወንጀል የሕዝብን፣ የመንግሥትንና የታራሚውን ጥቅም የማይጎዳ መሆኑ የተረጋገጠባቸው ለ113 ታራሚዎች ይቅርታ ተደርጓል፡፡በአጠቃላይ 911 ታራሚዎች የይቅርታ ጥያቄ ያቀረቡ ቢሆንም፣ መሥፈርቱን ሳያሟሉ የቀሩ 360 ታራሚዎች ጥያቄ ውድቅ ተደርጎ ለ551 ታራሚዎች ይቅርታ ተደርጓል ተብሏል፡፡